ཞི་ཅིན་ཕིང་གིས་ང་ཚོས་འཇིགས་སྣང་དང་བྲལ་ཞིང་ཕྱོགས་ཀུན་བདེ་འཇགས་ཡིན་པའི་འཛམ་གླིང་ཞིག་ཧུར་ཐག་བསྐྲུན་ཏེ་ཐུན་མོང་དང་།ཕྱོགས་བསྡུས།མཉམ་ལས།རྒྱུན་བསྲིང་བཅས་ཀྱི་བདེ་འཇགས་ལྟ་བ་གསར་པ་མཐའ་འཁྱོངས་ཀྱིས་འདྲ་མཉམ་དྲང་བདེན་དང་མཉམ་སྐྲུན་མཉམ་སྤྱོད་ཀྱི་བདེ་འཇགས་རྣམ་པ་ཞིག་གཏོད་དགོས་པ་དང་།ང་ཚོས་དབུལ་ཕོངས་དང་བྲལ་ཞིང་ཐུན་མོང་དར་རྒྱས་ཀྱི་འཛམ་གླིང་ཞིག་ཧུར་ཐག་བསྐྲུན་ནས་ཁྱེད་བཟང་ང་བཟང་ཚང་མ་བཟང་བའི་འདུ་ཤེས་མཐའ་འཁྱོངས་ཀྱིས་འཕེལ་རྒྱས་ཀྱི་གྲུབ་འབྲས་ལས་འཛམ་གླིང་རྒྱལ་ཁབ་ཁག་ལ་ཕན་ཐོགས་པ་དང་མི་ཚང་མ་འབྱོར་ཕྱུག་ཁམས་བདེ་ཡོང་བ་བྱེད་དགོས་པ།ང་ཚོས་བཀག་སྡོམ་དང་བྲལ་ཞིང་སྒོ་དབྱེ་ཁོང་ཡངས་ཀྱི་འཛམ་གླིང་ཞིག་ཧུར་ཐག་བསྐྲུན་ནས་འཛམ་བུ་གླིང་ནི་སྣ་འཛོམས་ངོ་མཚར་ཆེ་བ་དང་ཤེས་དཔལ་ནི་སྣ་མང་ཡིན་པའི་འདུ་ཤེས་མཐའ་འཁྱོངས་ཀྱིས་ཤེས་དཔལ་སྣ་ཚོགས་ཞི་མཐུན་མཉམ་གནས་ཐུབ་པ་བྱེད་དགོས་པ།ང་ཚོས་རི་བོ་སྔོ་ཞིང་ཆུ་མོ་དྭངས་ལ་གཙང་ཞིང་མཛེས་སྡུག་ལྡན་པའི་འཛམ་གླིང་ཞིག་ཧུར་ཐག་བསྐྲུན་ནས་མི་དང་རང་བྱུང་ཁམས་མཉམ་དུ་འཚོ་གནས་ཀྱི་འདུ་ཤེས་མཐའ་འཁྱོངས་ཀྱིས་ཞི་མཐུན་སྡོད་མལ་གྱི་མིའི་རིགས་ཀྱི་ཁྱིམ་གཞིས་ཤིག་ཐུན་མོང་ཐོག་བསྐྲུན་དགོས་པའི་ནན་བཤད་གནང་བ་རེད།ཞི་ཅིན་ཕིང་གིས་མིག་སྔར།འཛམ་གླིང་གི་གནས་བབ་ལ་འགྱུར་ལྡོག་འགྲོ་བཞིན་ཡོད་ལ་འཕེལ་རྒྱས་ཀྱི་རྣམ་པར་ཡང་འགྱུར་ལྡོག་འགྲོ་བཞིན་ཡོད།སྲིད་ཏང་ཁག་གིས་དུས་རབས་འཕེལ་རྒྱས་ཀྱི་རླབས་རྒྱུན་དང་བསྟུན་ནས་རང་ངོས་འཕེལ་རྒྱས་གཏོང་རྒྱུ་དེ་རྒྱལ་ཁབ་དང་།མི་རིགས།མིའི་རིགས་བཅས་ཀྱི་འཕེལ་རྒྱས་དང་ཟུང་འབྲེལ་དམ་ཟབ་བྱེད་དགོས།རྒྱལ་ཁབ་མི་འདྲ་བའི་སྲིད་ཏང་གིས་ཕན་ཚུན་དབར་ཡིད་ཆེས་ཆེ་རུ་དང་།མཐུན་སྦྱོར་ལ་ཤུགས་སྣོན།གཞོགས་འདེགས་དམ་ཟབ་བཅས་བྱས་ཏེ་རྒྱལ་སྤྱིའི་འབྲེལ་བ་གསར་པའི་རྨང་གཞིའི་ཐོག་མཐུན་པ་ཡོང་ཐབས་དང་མི་མཐུན་པ་སོར་འཇོག་དང་།ཕན་ཚུན་བརྩི་འཇོགཕན་ཚུན་སློབ་སྦྱོང་དང་ཕན་ཚུན་དཔྱད་གཞིར་འཛིན་པ་བཅས་ཀྱི་སྲིད་ཏང་འབྲེལ་བ་གསར་པ་ཞིག་འཛུགས་རྒྱུའི་འཚོལ་ཞིབ་བྱེད་དགོས་པ་དང་།རྣམ་པ་སྣ་ཚོགས་དང་རིམ་པ་སྣ་མང་གི་རྒྱལ་སྤྱིའི་སྲིད་ཏང་གི་སྤེལ་རེས་མཉམ་ལས་དྲ་རྒྱ་ཞིག་བཏོད་དེ་མིའི་རིགས་ཀྱི་ལས་དབང་གཅིག་མཐུན་འདུས་གྲུབ་བསྐྲུན་པའི་སྟོབས་ཤུགས་ཆེན་པོ་ཞིག་གཅིག་ཏུ་སྒྲིལ་དགོས་ཞེས་གསུངས་པ་རེད།